Rugbymanne begin projek om tekkies en toks in te samel | Maroela Media
Die bekroonde skopafrigter, Vlok Cilliers, is terug op eie bodem. Hy en Morné Steyn het met Solidariteit Helpende Hand kragte saamgesnoer om 'n verskil in jong mense se lewe te maak.
Die Tekkies & Toks-projek is van stapel gestuur om, met behulp van lede van die publiek, minstens 1 000 behoeftige hoërskoolleerders landwyd met tekkies en toks toe te rus. Met dié noodsaaklike sporttoerusting sal hulle hul sport op gelyke vlak met hul spanmaats kan beoefen.
"Sedert Tekkies & Toks 'n paar maande gelede 'n verskil begin maak het, het dié projek tot iets veel groter gegroei. Hieroor is ek baie opgewonde," sê Cilliers.
Solidariteit Helpende Hand en die Vlokskop-stigting het sedert Maart aflaaipunte oor die hele land aangewys waar mense nuwe of tweedehandse tekkies en toks kan skenk. Tot groot verbasing het skole oor die land by die inisiatief betrokke geraak. Selfs lede van die publiek en ondernemings het die projek begin ondersteun.
Margolé Riekert, projekorganiseerder van Tekkies & Toks, sê die behoefte is baie groter as wat Helpende Hand aanvanklik gedink het.
"Om in hierdie behoefte te voorsien, mense bewus te maak en geld vir behoeftige hoërskoolleerders in te samel, het Helpende Hand in samewerking met Cilliers en Steyn 'n virtuele pretstap vir 8 Mei vanjaar gereël. Mense word genooi om deel te neem en 'n verskil in ons jeug se toekoms te maak," sê Riekert.
Steyn moedig mense aan om hul eie roete met dié virtuele pretstap van 5 km te bepaal en dan op 8 Mei deel te neem.
"Ek sien baie uit na die geleentheid. Dit sal interessant wees om te sien hoeveel mense hierdie 5 km virtueel saam gaan stap, draf of dans. Dit is 'n uitstekende inisiatief en dit is lekker om te weet ek kan iets teruggee.
"Baie van ons aanvaar dit as vanselfsprekend om elke dag 'n paar skoene aan te trek en met tokse op die rugbyveld te draf terwyl so baie mense dit eenvoudig nie kan bekostig nie. Met hierdie projek wil ons 'n verskil maak en ons hoop ons kan mense se harte aanraak om ons te help," sê Steyn.
"Sedert die projek afgeskop het, het ek gesien hoe mense se harte oopgaan. Dit wys jou net, wanneer God vir 'n mens 'n idee of 'n droom gee, kan niks of niemand jou keer nie. Guns sal jou vooruitgaan," sê Cilliers.
Mense wat aan die virtuele pretstap wil deelneem, kan aanlyn by www.tekkiesentoks.co.za inskryf. Inskrywings beloop R25 per persoon. Die skool met die meeste leerders wat deelneem, wen 'n besoek deur Steyn.